Afsondering: Misdaad neem drasties af | Maroela Media
Bheki Cele. Foto: Kopano Tlape/GCIS
Daar is ŉ beduidende afname in misdaad sedert die tydperk van afsondering ingestel is. Só het Bheki Cele, minister van polisie, Woensdag tydens ŉ inligtingsessie by Centrum Park in Durban gesê.
Dié aankondiging berus op bevindings wat gemaak is nadat ŉ ontleding gedoen is van die getal misdade wat in die afsonderingstydperk (27 Maart – 20 April) aangemeld is, teenoor die getal misdade tydens dieselfde tydperk verlede jaar.
Volgens dié ontleding het die getal moordklagte van 1 542 in 2019 na 432 (72%) in 2020 afgeneem. Verkragtingsake het van 2 908 in 2019 na 371 (87,2%) vanjaar afgeneem, terwyl die aantal poging tot moord- sake van 1 300 in 2019 na 443 (65,9%) vanjaar afgeneem het. Klagte van aanrandings met die doel om te beseer het ook van 11 876 verlede jaar na 1 758 (85,2%) in 2020 afgeneem. Sake van roof met verswarende omstandighede het van 6 654 in 2019 na 2 022 (69,6%) in 2020 afgeneem.
Cele verwelkom ook die afname in verskeie trio-misdade. Daar is bevind dat voertuigkapings met 80,9% (van 1 146 na 219), rooftogte by woonhuise met 53,8% (van 1 437 na 664) en rooftogte by sakeondernemings met 56,5% (van 1 345 na 464) afgeneem het in vergelyking met verlede jaar.
Die aantal klagte wat ingedien is rakende huishoudelike geweld toon volgens Cele ook ŉ merkbare afname. Die totaal van 9 990 gevalle tussen 29 Maart en 22 April verlede jaar het na 3 061 gevalle tussen 27 Maart tot 20 April vanjaar afgeneem. Dit dui op ŉ landsye afname van 69,4%.
Cele sê in vier van die gevalle van huishoudelike geweld wat ten tyde van die afsondering aangemeld was, is kêrels glo deur hul vriendinne vermoor. In twee van dié gevalle het ŉ bakleiery oor drank tussen pare uitgeloop op moord.
In terme van die oortreding van regulasies van die landwye algehele afsondering, is daar in die eerste 21 dae byna 107 000 sake by die polisie aanhangig gemaak. Meer as 118 000 mense is aangekla vir die oortreding van dié regulasies en 42 388 het reeds in verskillende howe regoor die land verskyn. Dié sake sluit in drankverwante oortredings, onwettige byeenkomste, versuiming om tuis te bly, mense wat oor provinsiale grense beweeg het, sakeverwante oortredings, vervoerverwante oortredings en die misleiding van wetstoepassers.
Altesaam 131 wetstoepassers is ook in dié tyd in hegtenis geneem op verskeie aanklagte. Cele het onder meer die aandag gevestig op die twee polisiebeamptes van Katlehong in Gauteng wat vasgetrek is nadat hulle glo omkoopgeld van R12 000 geëis het van ŉ sakeman wat die regulasies oortree het.
Van die ander beamptes wat aangekla is, staan ​​tereg op verskillende aanklagte wat verband hou met die verbod op die verkoop van drank, korrupsie, die reël van byeenkomste asook die versinning van inbrake in die Wes-Kaap om só alkohol uit drankwinkels te buit.
Cele sê daar is daagliks meer as 190 padblokkades en 681 voertuigkontrolepunte landwyd opgerig.
Hy sê daar was ook die afgelope week talle navrae en klagtes van ouers wat toestemming verlang om hul kinders in ander provinsies te gaan haal. “Sommige ouers is later by padblokkades teruggestuur huis toe of selfs in hegtenis geneem.
“Lede van die veiligheidsmagte soos ontplooide lede van die Suid-Afrikaanse Weermag (SANW) het sover daagliks die strate gepatrolleer. Daar is ook klopjagte uitgevoer waarin daar onder meer op talle onwettige drankverkooppunte en die bedryf van nienoodsaaklike dienste toegeslaan is,” sê Cele.
Cele het bevestig die gesondheid en welstand van wetstoepassers word in dié tyd geprioritiseer.
“Alle voertuie, geboue en toerusting word deurlopend skoongemaak en ontsmet. Persoonlike beskermingtoerusting, handskoene, maskers, ontsmettingsmiddels, weggooipakke en ander nodige artikels is voorsien om te verseker dat dienslewering in geen stadium in die gedrang kom nie.”
Cele het ook sy medelye betuig met die gesinne van die vyf polisiebeamptes wat ten tyde van die afsondering gesterf het.
Hy het ook al die wetstoepassers geloof vir hul toewyding en veerkragtigheid om seker te maak die regulasies word nagekom ter ondersteuning van die regering se pogings om die verspreiding van die koronavirus te bekamp.
Waarom ? Want die land is onder beleg . Geen ander rede nie.
Jy moet ingeteken wees om te stem15-1Jy moet ingeteken wees om te stem
Ai is dit so moeilik om te verstaan dat misdaad sal afneem as niemand daar buite is nie. Dink n graad 3 onderwyser moet virdie hanswors verduidelik
Natuurlik sal daar ‘n afname in sekere misdade wees, a.g.v. die inperking. Jy het geen kritiese denke nodig om daai afleiding te maak nie. Dink Cele werklik die afname in misdaad is deur sy te doen? Dit is net ‘n jammerte dat hy nie die syfers bekend maak aangaande winkel-stropery nie.
Oom Cele. Daar kan nie kapings wees nie want daar is nie veronderstel om motors op paaie te wees nie. So moenie dat die syfers jou hoed deurmekaar krap nie
Dit laat my terugdink aan my kinderdae en die aandklok-reël…